## Rješenje Hrvatske agencije za poštu i elektroničke komunikacije, klasa: UP/I-344-01/09-01/3324 od 9. prosinca 2009.

### NN 5/2010 (11.1.2010.), Rješenje Hrvatske agencije za poštu i elektroničke komunikacije, klasa: UP/I-344-01/09-01/3324 od 9. prosinca 2009.

HRVATSKA AGENCIJA ZA POŠTU I ELEKTRONIČKE KOMUNIKACIJE

136

Hrvatska agencija za poštu i elektroničke komunikacije na temelju članka 128. st. 2. Zakona o elektroničkim komunikacijama (»Narodne novine« 73/08), te članka 63. st. 3. i 4. Zakona o telekomunikacijama (»Narodne novine« br. 122/03, 158/03, 60/04 i 70/05), a povodom zahtjeva trgovačkog društva HT-Hrvatske telekomunikacije d.d., Zagreb, Savska cesta 32, za izdavanje suglasnosti na cijene javnih govornih usluga u nepokretnoj mreži, na temelju odluke Vijeća Hrvatske agencije za poštu i elektroničke komunikacije na sjednici održanoj 9. prosinca 2009. g., donosi

RJEŠENJE

1. Trgovačkom društvu HT-Hrvatske telekomunikacije d.d., Zagreb, Savska cesta 32, izdaje se suglasnost na cijene javnih govornih usluga u nepokretnoj mreži bez PDV-a i s PDV-om koje sadrže:

• jednokratnu naknadu koja odgovara cijeni priključka,

• naknadu za mjesečno obračunsko razdoblje te

• cijenu poziva za javnu govornu uslugu

i koje su u prilogu ovog rješenja i čine njegov sastavni dio.

2. Ovo rješenje objavit će se u »Narodnim novinama« i na internetskim stranicama Hrvatske agencije za poštu i elektroničke komunikacije.

Obrazloženje

Hrvatska agencija za poštu i elektroničke komunikacije (u daljnjem tekstu: HAKOM) je 13. kolovoza 2009. g. zaprimila podnesak trgovačkog društva HT-Hrvatske telekomunikacije d.d. (u daljnjem tekstu: HT), kojim isto, sukladno članku 128. st. 2. Zakona o elektroničkim komunikacijama (u daljnjem tekstu: ZEK), te članku 63. st. 3. Zakona o telekomunikacijama (u daljnjem tekstu: ZOT), podnosi HAKOM-u zahtjev za izdavanje suglasnosti na cijene tarifnih paketa i opcija HT-a u nepokretnoj mreži.

Podneskom HAKOM-a od 24. kolovoza 2009. g., HT je pozvan da dopuni svoj zahtjev na način da zatraži izdavanje suglasnosti na sve pakete za izmjenu kojih cijena je obvezan ishoditi suglasnost HAKOM-a i to na način da zatraži suglasnost na cijenu s PDV-om, a ne na neto cijenu.

Naime, sukladno članku 63. st. 3. ZOT-a, za cijene usluga koje obavlja davatelj usluga za kojeg je utvrđeno da ima znatniju tržišnu snagu na tržištu javne govorne usluge u nepokretnoj mreži i na tržištu iznajmljenih telekomunikacijskih vodova, potrebno je pribaviti suglasnost HAKOM-a. HT je proglašen operatorom sa znatnijom tržišnom snagom na mjerodavnom tržištu usluga nepokretnih javnih telefonskih mreža na području Republike Hrvatske, i to javnih govornih usluga i usluga prijenosa govora, zvuka, podataka, dokumenata, slika i drugog u nepokretnoj telekomunikacijskoj mreži, te tržištu međusobnog povezivanja i tržištu iznajmljenih telekomunikacijskih vodova, te sukladno članku 128. st. 2. ZEK-a, istome su, do završetka analize mjerodavnog tržišta, na snazi sve regulatorne obveze koje ima kao proglašeni operator.

Stoga, sukladno obvezi iz članka 63. st. 3. ZOT-a, HT je u svakom slučaju izmjene predmetnih cijena, pa i ukoliko je izmjena posljedica promjene poreza, obvezan zatražiti suglasnost HAKOM-a za navedene cijene.

HT je podneskom od 4. studenoga 2009. g. dopunio zahtjev za izdavanje suglasnosti na način kako je zatraženo podneskom HAKOM-a od 24. kolovoza 2009. g.

Analizom dostavljenih cijena utvrđeno je da su ispunjena načela transparentnosti i troškovne usmjerenosti cijena te je HT-u izdana suglasnost na iste.

Slijedom svega navedenog, Vijeće HAKOM-a je na temelju članka 128. st. 2. i članka 14. st. 4. ZEK-a te članka 63. st. 3. i 4. ZOT-a odlučilo kao u izreci.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka ovog rješenja.

Klasa: UP/I-344-01/09-01/3324

Urbroj: 376-09-11-01

Zagreb, 9. prosinca 2009.

Predsjednik Vijeća
Miljenko Krvišek, dipl. ing. el., v. r.

PRILOG 1

[TARIFNI SUSTAV](dodatni/406832.pdf)

PRILOG 2

[KORISNIČKI PAKETI](dodatni/406833.pdf)

PRILOG 3

[TARIFNE OPCIJE](dodatni/406834.pdf)

PRILOG 4

[NET PHONE PAKETI](dodatni/406835.pdf)
referentna odluka HAKOM-a od 11. 7. 2008., klasa: 344-01/07-01/613, urbr.: 376-11

PRILOG 5

[NET PHONE](dodatni/406836.pdf)
referentna odluka HAKOM-a od 11. 7. 2008., klasa: UP/I-344-01/08-01/1098, urbr.: 376-11-03

PRILOG 6

[**OSTALO**](dodatni/406837.pdf)

Rješenje, NN 5/2010-136